খাদ্য নিরাপত্তা নিয়ামক সংস্থার নিষেধাজ্ঞাকে চ্যালেঞ্জ করে বম্বে হাইকোর্টের দ্বারস্থ হল নেসলে। মাত্রাতিরিক্ত সীসা এবং মোনোসোডিয়াম গ্লুটামেটের উপস্থিতির জন্য ম্যাগি বিক্রি বন্ধ করতে নেসলেকে নির্দেশ দেয় এফএসএসএআই। ৫ জুন জারি করা এই নির্দেশকেই চ্যালেঞ্জ করে বিচারবিভাগীয় পুনর্বিবেচনার আবেদন করল নেসলে। আগামিকাল এই মামলার শুনানি হবে বলে জানা গিয়েছে। বৃহস্পতিবার নেসলের তরফে জানানো হয়েছে, “ম্যাগি বিতর্কের সুষ্ঠু সমাধান চাইছে নেসলে। তাই আদালতে আবেদন জানানো হয়েছে।” পাশাপাশি বাজার থেকে নেসলের যাবতীয় নুডলস তুলে নেওয়ার প্রক্রিয়াও চলতে থাকবে বলে জানানো হয়েছে। আদালতের নির্দেশের পরই পরবর্তী পদক্ষেপ করা হবে বলে জানিয়েছে নেসলে।